Një fund i përkryer i karrierës së anijes së hapësirës Discovery
Discoveryi është anija me shërbimin më të gjatë të flotës së anijeve amerikane të hapësirës.
Dje anija amerikane e hapësirës Diskavëri dhe ekuipazhi i saj përfunduan misionin e tyre 13 ditor, një udhëtim prej më shumë se 8 milion kilometrash, duke u kthyer në Qendrën Kenedy të NASA-s në Florida. Ndërkohë që nisja e anijes ishte shtyrë disa muaj, kthimi i saj në tokë ishte një ngjarje e përkryer. Anija Diskavëri përfundoi karrierën e saj 27 vjeçare dje me një ulje pa probleme nën qiellin e kthjellët. Pas uljes, zyrtarët e NASA-s, përfshirë administratorin Çarls Bollden dhe drejtorin e Qendrës së Hapësirës Kennedy Bob Këbena, falenderuan ekipin gjashtë anëtarësh të anijes Diskavëri. Diskavëri është anija me shërbimin më të gjatë të flotës së anijeve amerikane të hapësirës. Anija është në të njejtën gjendje pas uljes së fundit ashtu siç ishte në nisjen e parë në hapësirë, tha komandanti i misionit Stiv Lindsi. Këtë vit NASA po heq nga përdorimi flotën e anijeve të hapësirës duke shënuar fundin e një epoke të rëndësishme të fluturimeve në hapësirë. Në misionin e saj të fundit, Diskavëri dërgoi një robot në formën e njeriut, Robonaut 2, në Stacionin Ndërkombëtar të Hapësirës. Ekuipazhi i stacionit të hapësirës dhe ekuipazhi i anijes riorganizuan hapësirën e laboratorit për të mundësuar organizimin e më shumë studimeve. Në konferencën për shtyp pas uljes së anijes Disakavëri, zëvendës administratori i NASA-s Bill Gerstenmajër bëri komente për punën e ekuipazhit. Anija Diskavëri do të vendoset tani në një muze. Ajo ka udhëtuar 238 milion kilometra gjatë gjithë karrierës së saj në hapësirë.